**Informatīvais ziņojums par pārtikas iepakojuma sastāvā esošo ķīmisko vielu ietekmi uz sabiedrības veselību un vidi, bisfenolu A saturoša pārtikas iepakojuma aizlieguma ietekmi uz konkurētspēju, kā arī Eiropas Savienības un nacionālo tiesību regulējumu par bisfenolu A**

**Ievads**

2019. gada 1. februārī Saeima saņēma 10 226 Latvijas pilsoņu kolektīvo iesniegumu “Par bisfenolu A saturoša pārtikas iepakojuma aizliegšanu” un 27. februārī Saeimas Mandātu, ētikas un iesniegumu komisija uzsāka iesnieguma sākotnējo izvērtēšanu un uzklausīja iniciatīvas iesniedzēju pārstāvi, kurš norādīja uz bisfenola A bīstamību pārtikas iepakojumos un tā negatīvo ietekmi uz cilvēku veselību. 2019. gada 6. martā minētā Saeimas komisija uzklausīja ekspertus no Zemkopības ministrijas (turpmāk – ZM), Veselības ministrijas (turpmāk – VM), Ekonomikas ministrijas, Vides aizsardzības un reģionālās attīstības ministrijas, Pārtikas un veterinārā dienesta (turpmāk – PVD), Latvijas Organiskās sintēzes institūta un Latvijas Lauksaimniecības universitātes un vienbalsīgi nolēma nodot 10 226 Latvijas pilsoņu kolektīvo iesniegumu “Par bisfenolu A saturoša pārtikas iepakojuma aizliegšanu” Tautsaimniecības, agrārās, vides un reģionālās politikas komisijai tālākai izvērtēšanai.

2020. gada 5. martā Saeima pieņēma paziņojumu “Par 10 226 Latvijas pilsoņu kolektīvā iesnieguma “Par bisfenolu A saturoša pārtikas iepakojuma aizliegšanu” turpmāko virzību”, kas uzdod Ministru kabinetam līdz 2020. gada 1. oktobrim sagatavot ziņojumu Saeimai par:

1. pārtikas iepakojuma sastāvā esošo ķīmisko vielu ietekmi uz sabiedrības veselību un vidi, kā arī bisfenolu A saturoša pārtikas iepakojuma aizlieguma ietekmi uz konkurētspēju;
2. Eiropas Savienības un nacionālo tiesību regulējumu bisfenolu A saturoša iepakojuma lietošanas jomā.

**1. Vides normatīvo aktu regulējums attiecībā uz bisfenolu A un pārtikas iepakojumu**

Ķīmiskā viela bisfenols A (4,4'-izopropilidēndifenols jeb 2,2-bis(4-hidroksifenil)propāns) (CAS Nr. 80-05-7, EK Nr. 201-245-8) ir novērtēta un atzīta kā endokrīnās sistēmas grāvējviela ar ietekmi uz vidi un cilvēku veselību, turklāt ir minēta tās toksiskā ietekme uz reproduktīvo sistēmu[[1]](#footnote-1) – par to ir pieejami arī Eiropas Ķīmisko vielu aģentūras (turpmāk – Aģentūra) lēmumi un apstiprinošie dokumenti[[2]](#footnote-2).

Bisfenols A ir iekļauts to ķīmisko vielu sarakstā, kuras minētas kā kandidātvielas licencēšanai un kuras plānots iekļaut Eiropas Parlamenta un Padomes 2006. gada 18. decembra Regulas (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu, (turpmāk – *REACH* regula) XIV pielikumā. Šīs vielas tiek publicētas Aģentūras tīmekļvietnē saskaņā ar *REACH* regulas 59. panta 10. punktu.

Aģentūras Riska novērtēšanas komiteja un Sociālās un ekonomiskās analīzes komiteja ir izvērtējušas bisfenola A izmantošanas ierobežojumu, un šis izvērtējums ietver arī Eiropas Pārtikas nekaitīguma iestādes (turpmāk – *EFSA*) izvērtējuma secinājumus par bisfenolu A [[3]](#footnote-3). Ņemot vērā bisfenola A bīstamību, *REACH* regulas XVII pielikuma “Ierobežojumi attiecībā uz dažādu bīstamu vielu, maisījumu un izstrādājumu izgatavošanu, laišanu tirgū un lietošanu” 66. punktā[[4]](#footnote-4) ir noteikts ierobežojums bisfenola A izmantošanai termopapīrā, un no 2020. gada 2. janvāra ir spēkā aizliegums laist tirgū termopapīru, ja bisfenola A koncentrācija tajā ir 0,02 % vai lielāka. *REACH* regulā nav noteikti ierobežojumi vai aizliegumi bisfenola A izmantošanai materiālos un izstrādājumos, kas paredzēti saskarei ar pārtiku (turpmāk – materiāli).

Eiropas Savienības (turpmāk – ES) un Latvijas normatīvie akti iepakojuma jomā[[5]](#footnote-5) regulē jautājumus, kas skar iepakojuma un izlietotā iepakojuma apsaimniekošanu, taču Eiropas Parlamenta un Padomes 1994. gada 20. decembra Direktīva [94/62/EK](http://eur-lex.europa.eu/eli/dir/1994/62/oj/?locale=LV) par iepakojumu un izlietoto iepakojumu, Iepakojuma likums un uz tā pamata izdotie Ministru kabineta noteikumi nenosaka prasības pārtikas iepakojuma sastāvā esošajām ķīmiskajām vielām, arī ne bisfenolam A.

**2. Bisfenolu A saturoša pārtikas iepakojuma aizlieguma ietekme uz konkurētspēju**

Savstarpējās atzīšanas princips pieļauj iespēju ES dalībvalstīm ierobežot tādu preču tirdzniecību, ko likumīgi tirgo kādā citā ES dalībvalstī, ja šādi ierobežojumi ir pamatoti ar Līguma par ES darbību (LESD) 36. pantā minētajiem apsvērumiem, kas ietver arī, piemēram, cilvēku veselības un dzīvības aizsardzības apsvērumus, ar kuriem varētu pamatot bisfenola A izmantošanas aizliegumu vai ierobežošanu preču ražošanā. Jāpiebilst gan, ka Eiropas Parlamenta un Padomes 2019. gada 19. marta Regula (ES) 2019/515 par citā dalībvalstī likumīgi tirgotu preču savstarpēju atzīšanu un Regulas (EK) Nr. 764/2008 atcelšanu (turpmāk – Regula 2019/515) uzliek par pienākumu skaidri pamatot, kādēļ ir ierobežota vai liegta piekļuve tirgum. Tādēļ atšķirīgas prasības bisfenola A aizliegšanai vai papildu ierobežošanai Latvijā, nekā tas ir noteikts ES tiesību aktos vai citās ES dalībvalstīs, būtu jāparedz tehniskajos noteikumos, kuri savukārt būtu jāsaskaņo ar Eiropas Komisiju un jāpaziņo gan Eiropas Komisijai, gan ES dalībvalstīm saskaņā ar Eiropas Parlamenta un Padomes 2015. gada 9. septembra Direktīvu (ES) 2015/1535, ar ko nosaka informācijas sniegšanas kārtību tehnisko noteikumu un Informācijas sabiedrības pakalpojumu noteikumu jomā. Savukārt saskaņā ar Regulas 2019/515 11. pantu kompetentajām iestādēm ir pienākums ziņot ES dalībvalstīm un Eiropas Komisijai par produktiem, kuru piekļuve tirgum ir liegta vai ierobežota, izmantojot tirgus uzraudzības informācijas un komunikācijas sistēmu (*ICSMS*), ne vēlāk kā 20 darbdienu laikā pēc lēmuma pieņemšanas.

Tomēr, apsverot iespējamo bisfenola A pilnīgu un tūlītēju aizliegšanu Latvijā, būtu jāvērtē, vai šāds solis būtu attaisnojams un pamatots, ņemot vērā to, ka ES līmenī nemitīgi notiek precēs esošā bisfenola A satura laboratoriskā izpēte un to rezultātu izvērtēšana dalībvalstu starpā, turklāt bisfenola A pieļaujamās normas precēs pastāvīgi tiek samazinātas līdz maksimāli iespējamam minimumam, kāds konkrētajā brīdī tiek konstatēts, pieņemot grozījumus attiecīgajos ES tiesību aktos. Turklāt vērā ņemams ir apstāklis, ka, ieviešot bisfenola A pilnīgu un tūlītēju aizliegumu Latvijā, neizbēgami un tiešā veidā finansiāli negatīvi tiks ietekmēti tieši Latvijā esošie uzņēmumi, kas bisfenolu A nelielā daudzumā izmanto ne tikai polikarbonāta pudeļu un konservu kārbu pārklājumu ražošanā, bet arī daudzslāņu (kompozīta) materiālos. Tādējādi, būtiski mainot nosacījumus un paredzot bisfenola A pilnīgu un tūlītēju aizliegumu, var tikt nozīmīgi ietekmēta Latvijas uzņēmumu konkurētspēja.

Vēršam uzmanību uz to, ka pirms šādu nosacījumu ieviešanas ir nepieciešams padziļināts izvērtējums par to ietekmi uz Latvijas tautsaimniecību un ražošanas uzņēmumu investīcijām. Svarīgi ir ņemt vērā, ka uzņēmumu ražošanas ciklā nav iespējams nekavējoties mainīt materiālu ražošanas tehnoloģijas un ražošanas iekārtas, bet ir nepieciešams saprātīgs pārejas periods. Tāpat jāņem vērā arī fakts, ka uzņēmumu ražošanas iekārtas bieži vien ir iegādātas, izmantojot ES fondu līdzfinansējumu, un tas savukārt nozīmē, ka šīm iekārtām ir jābūt izmantotām ražošanas procesā līdz pilnīgai saistību izpildei. Vērtējot Latvijas uzņēmumu konkurētspēju salīdzinājumā ar citu dalībvalstu uzņēmumiem, kas arī ražošanā izmanto bisfenolu A, jāsecina, ka citu dalībvalstu uzņēmumi tik lielu finansiālo ietekmi no Latvijas ieviestā bisfenola A pilnīga un tūlītēja aizlieguma varētu neizjust, jo būs zaudējuši vien iespēju realizēt savu produkciju Latvijas tirgū, kas nav no lielākajiem Eiropā. Ja Eiropas Komisija nesaskaņotu iespējamo Latvijas tehnisko noteikumu projektu par bisfenola A aizliegumu, tad uz citu ES dalībvalstu uzņēmumu ražotajiem materiāliem, kas tiktu izplatīti Latvijas tirgū, Latvijas pieņemtais aizliegums nebūtu attiecināms.

Ievērojot minēto, kā arī cilvēka dzīvības un veselības aizsardzību, uzņēmumu konkurētspēju veicinātu nevis bisfenola A izmantošanas aizliegums Latvijā, bet gan tādu ES tiesību aktu grozījumu atbalstīšana, kuri pakāpeniski liek samazināt pieļaujamo bisfenola A migrācijas normu, kā arī sabiedrības plašāka informēšana par bisfenola A ietekmi uz veselību un šīs vielas koncentrāciju preču sastāvā, jo tas varētu patērētājus noskaņot par labu precēm bez bisfenola A, pozitīvi ietekmējot ražotāju pakāpenisku pielāgošanos pieprasījumam tirgū normālos tirgus apstākļos, bet neradot mākslīgus šķēršļus ar negatīvu ietekmi.

**3. Pārtikas iepakojuma sastāvā esošo ķīmisko vielu ietekme uz sabiedrības veselību**

Ķīmiskās drošības pārvaldība atbilstoši *REACH* regulai aptver divas saistītas, bet tajā pašā laikā nošķirtas jomas – ķīmisko vielu bīstamības novērtēšanu (angliski: *hazard assessment*) un to radītās ekspozīcijas riska novērtējumu (angliski: *risk assessment*).

Saistībā ar ķīmisko vielu bīstamības novērtēšanu nenoliedzams ir fakts, ka virkne ķīmisko vielu, ko satur dažādu pārtikas produktu iepakojums, ir klasificētas kā bīstamas veselībai. Piemēram, bisfenols A ir klasificēts kā toksisks reproduktīvai sistēmai, ietekmējot auglību (*Repr. 1B, H360F*), tas var radīt elpceļu kairinājumu pēc vienreizējas iedarbības (*STOT SE3, H335*), acu bojājumus (*Eye Dam. 1, H318*) un ādas kairinājumu (*Skin Sens.1, H317*). Tāpat dažādi ftalāti, ko var saturēt plastikāta iepakojums, tiek klasificēti kā toksiski reproduktīvai sistēmai, kas var ietekmēt gan auglību, gan jaundzimušo bērnu attīstību (*Repr. 1B, H360FD*).

Lai noskaidrotu pārtikas iepakojuma sastāvā esošo ķīmisko vielu ietekmi uz sabiedrības veselību un vidi, ir vajadzīgs otrs iepriekš minētais novērtējums – riska novērtējums. Pēc ZM rīcībā esošās informācijas, PVD ikgadējo oficiālo kontroļu rezultāti attiecībā par materiāliem liecina, ka bisfenola A pieļaujamās īpatnējās migrācijas robežas pārsniegums Latvijā nav konstatēts un informācija par šādas problēmas esamību nav saņemta arī no citām ES dalībvalstīm.

Vēlamies uzsvērt, ka jebkurš ierosinājums aizliegt noteiktu vielu izmantošanu pārtikas produktu iepakojuma materiālos ir jāvērtē kompleksi. Konkrētajā gadījumā par bisfenola A aizliegšanu jāņem vērā, ka eksistē vairāki ķīmiski ļoti līdzīgi bisfenolu savienojumi (bisfenols S, bisfenols F), ar kuriem, iespējams, var aizstāt bisfenolu A dažādos izstrādājumos. Tā kā visu šo bisfenolu ķīmiskā struktūra ir visai līdzīga, iespējams, arī to toksikoloģiskais raksturojums ir gandrīz identisks, taču bisfenola S un bisfenola F bīstamība vēl nav klasificēta pētījumos iegūtās informācijas trūkuma dēļ un ir jāturpina to bīstamības novērtēšana. Tādējādi viena bīstama savienojuma bisfenola A aizliegšana var novest pie tā aizstāšanas ar strukturāli līdzīgu citu tikpat bīstamu savienojumu, kas nenovērš risku cilvēku veselībai un ir tikai šķietams risinājums.

ES kopumā pārtikas produktu un materiālu drošumu vērtē *EFSA*, kas sniedz ieteikumus Eiropas Komisijai atbilstošas politikas īstenošanai, tostarp attiecībā uz pārtikas iepakojuma sastāvā esošām ķīmiskām vielām. Pēdējais par bisfenolu A veiktais *EFSA* novērtējums ir pieejams šīs iestādes tīmekļvietnē <http://www.efsa.europa.eu/en/supporting/pub/en-1354>.

*EFSA* ir izstrādājusi metodoloģiju bisfenola A bīstamības identificēšanai un raksturošanai, lai izvērtētu pašlaik noteikto bisfenola A pagaidu pieļaujamo dienas devu, kas ir 4 µg/kg ķermeņa masas dienā. Pamatojoties uz šo metodoloģiju, *EFSA* turpina bisfenola A riska vērtējumu un plāno to pabeigt 2020. gadā.

Galvenais instruments sabiedrības veselības aizsardzībai, lai novērtētu bīstamo ķīmisko vielu reālo ekspozīcijas līmeni, tostarp ar pārtiku uzņemto, ir cilvēku biomonitorings – ķīmisko vielu koncentrācijas noteikšana cilvēka organismā (asinīs, urīnā u.c.). Latvijā biomonitoringa attīstībai tiek sperti pirmie soļi, zinātniskajām iestādēm iesaistoties ES biomonitoringa projektā (*HBM4EU*), kas norisinās no 2017. līdz 2021. gadam un tiek līdzfinansēts no ES pamatprogrammas pētniecībai un inovācijai *Apvārsnis 2020* (*Horizon 2020*). Latvijas mērķis, piedaloties *HBM4EU* projektā, ir radīt priekšnoteikumus nacionālā biomonitoringa uzsākšanai valstī.

Ar VM rīkojumu Nr. IeNa/13 2016. gada 13. decembrī ir izveidota Cilvēku biomonitoringa padome – koordinējoša institūcija, kuras darbības mērķis ir veicināt cilvēku biomonitoringa attīstību Latvijā un noteikt tā prioritātes, kā arī koordinēt Latvijas līdzdalību ES biomonitoringa projektos. Ar biomonitoringu saistītu pētījumu īstenošanai pašlaik nav valsts budžeta līdzfinansējuma, un nākotnē to vajadzētu paredzēt.

**4. ES tiesību regulējums bisfenolu A saturoša pārtikas iepakojuma lietošanas jomā**

Bisfenolu A izmanto, ražojot noteiktus materiālus, piemēram, polikarbonāta plastmasas materiālus, daudzslāņu materiālus, kā arī materiālu lakās un pārklājumos izmantojamus epoksīdsveķus. Bisfenolu A izmanto arī termopapīrā, kosmētikā un medicīnas materiālos.

Plastmasas materiālu, kā arī materiālu laku un pārklājumu ražošanā bisfenola A lietošanu atļauj Komisijas 2011. gada 14. janvāra Regula (ES) Nr. 10/2011 par plastmasas materiāliem un izstrādājumiem, kas paredzēti saskarei ar pārtiku (turpmāk – Regula (ES) Nr. 10/2011). Kopš 2011. gada nosacījumi bisfenola A izmantošanai materiālos ir pārskatīti un kļuvuši būtiski stingrāki. Sākotnēji bisfenola A izmantošanas atļauja tika dota attiecībā uz plastmasas materiāliem, pamatojoties uz Pārtikas zinātniskās komitejas izvērtējumu, ar nosacījumu, ka tiek ievērota bisfenola A pieļaujamā īpatnējās migrācijas robeža 0,6 mg uz kilogramu pārtikas produkta (mg/kg).

Pamatojoties uz atjauninātajiem *EFSA* atzinumiem par bisfenolu A un ņemot vērā varbūtējo tā nelabvēlīgo ietekmi uz patērētājiem, ar Komisijas 2018. gada 12. februāra Regulu (ES) 2018/213 par bisfenola A izmantošanu lakās un pārklājumos, kas paredzēti saskarei ar pārtiku, un ar ko attiecībā uz minētās vielas izmantošanu saskarei ar pārtiku paredzētos plastmasas materiālos groza Regulu (ES) Nr. 10/2011, (turpmāk – Regula (ES) 2018/213) tika izdarīti grozījumi par bisfenolu A Regulā (ES) Nr. 10/2011. Saskaņā ar tiem bisfenola A pieļaujamā īpatnējās migrācijas robeža ir noteikta 0,05 mg/kg pārtikas produkta. Tāpat ar Regulu (ES) 2018/213 tika noteikts, ka bisfenola A migrācija no materiāliem uzklātām lakām vai pārklājumiem uz pārtikas produktu nedrīkst pārsniegt īpatnējās migrācijas robežu 0,05 mg uz kg pārtikas produkta (mg/kg).

Ievērojot piesardzības principu, ar 2011. gada janvāri visā ES ar Regulu (ES) Nr. 10/2011 ir noteikts aizliegums bisfenolu A izmantot tādu zīdaiņu ēdināšanai paredzētu polikarbonāta pudelīšu ražošanā un polikarbonāta krūžu vai pudelīšu ražošanā, kuras ir domātas zīdaiņiem un maziem bērniem, jo pasargā no tajās esošā šķidruma izlīšanas.

Eiropas Parlamenta un Padomes 2004. gada 27. oktobra Regulas (EK) Nr. 1935/2004 par materiāliem un izstrādājumiem, kas paredzēti saskarei ar pārtikas produktiem, un par Direktīvu 80/590/EEK un 89/109/EEK atcelšanu, (turpmāk – Regula (EK) Nr. 1935/2004) 5. panta 1. punktā noteikts:, ka attiecībā uz I pielikumā uzskaitītajām materiālu un izstrādājumu grupām un, ja vajadzīgs, šo materiālu un izstrādājumu vai to ražošanā izmantojamo pārstrādāto materiālu un izstrādājumu kombinācijām īpašus pasākumus var pieņemt vai grozīt Komisija.Regulas (EK) Nr. 1935/2004 I pielikumā “To materiālu un izstrādājumu grupu saraksts, kuriem var piemērot īpašus pasākumus” ir minēta arī plastmasa, kā arī lakas un pārklājuma materiāli, kuros bisfenola A izmantošanu patlaban reglamentē Regula (ES) Nr. 10/2011.

Savukārt Regulas (EK) Nr. 1935/2004 6. pantā“Īpašie valsts pasākumi” noteikts, ka “Kamēr nav tādu īpašu pasākumu, kas minēti 5. pantā, šī regula neaizliedz dalībvalstīm saglabāt vai pieņemt savus noteikumus, ja vien tie atbilst [Eiropas Kopienas dibināšanas] Līguma noteikumiem”. Tomēr šis pants nav piemērojams attiecībā uz plastmasām, kā arī lakām un pārklājumiem, jo šos materiālus jau reglamentē Regula (ES) Nr. 10/2011.

**Bisfenola A izmantošanas pilnīgs tūlītējs aizliegums materiālu ražošanā un izplatīšanā Latvijā nacionālā līmenī nozīmētu Regulas (EK) Nr. 1935/2004 pārkāpumu, radot soda sankciju iespējamību no Eiropas Komisijas puses pret Latvijas valsti, jo saskaņā ar Regulas (EK) Nr. 1935/2004 6. pantu ES dalībvalstis var noteikt savus nacionālos noteikumus par tiem materiāliem, par kuriem nav pieņemts regulējums ES līmenī.**

**5. *EFSA* darbs bisfenola A jomā**

Eiropas Komisija ES normatīvo aktu projektus pārtikas nekaitīguma jomā izstrādā, pamatojoties uz *EFSA* veiktiem riska novērtējumiem. 2006. gadā EFSA pabeidza savu pirmo pilno bisfenola A riska novērtējumu. Tajā bisfenola A pieļaujamā dienas deva (turpmāk – PDD) tika noteikta 50 µg uz kg ķermeņa svara dienā. Tajā pašā laikā *EFSA* arī izvērtēja bisfenola A uzņemšanu ar pārtiku un dzērieniem pieaugušajiem, zīdaiņiem un bērniem, konstatējot, ka šis uzņemtais daudzums ir būtiski mazāks par PDD. Kopš tā laika *EFSA* eksperti ik gadu ir izvērtējuši daudzas publikācijas zinātniskajos žurnālos, kā arī ziņojumus no pētījumiem, ko iesniegusi materiālu ražošanas nozare, un ES dalībvalstu oficiālās kontroles kompetento iestāžu datus. Pamatojoties uz to, *EFSA* ir vairākkārt pārskatījusi jaunāko zinātnisko informāciju par bisfenolu A.

2008. gadā *EFSA* pētīja atšķirības zīdaiņu un pieaugušo spējā uzņemto bisfenolu A izdalīt no organisma. *EFSA* apstiprināja, ka bisfenols A nerada bīstamību ne pieaugušajiem, ne jaundzimušajiem, ja netiek pārsniegta PDD 50 µg/kg ķermeņa masas. Pēc bisfenola A uzņemšanas cilvēka organisms salīdzinoši ātri metabolizē šo vielu. Tas attiecas arī uz jaundzimušajiem, kuri spēj metabolizēt bisfenola A daudzumu, kas ievērojami pārsniedz PDD.

2009. gadā *EFSA* novērtēja jaunu pētījumu par iespējamo bisfenola A ietekmi uz nervu sistēmas attīstību. Šo pētījumu pasūtīja Amerikas Ķīmijas padome (angliski: *American Chemistry Council*), lai novērstu bažas par materiālu drošumu, kuras izvirzīja Kanādas valdība, kas ieviesa tiesību aktus, lai aizliegtu polikarbonāta izmantošanu bērnu pudelēs.

**2011. gadā** *EFSA* izvērtēja Francijas Pārtikas, vides, arodveselības un drošības aģentūras (angliski: *French Agency for Food, Environmental and Occupational Health and Safety)* (turpmāk – *ANSES*) 2011. gada septembrī publicēto ziņojumu par bisfenolu A. *EFSA* secināja, ka *ANSES* nav sniegusi jaunus pierādījumus par bisfenola A toksicitāti, turklāt *ANSES* veikusi vien bīstamības identifikāciju, bet *EFSA* savos izvērtējumos sniegusi pilnīgu bisfenola A riska novērtējumu.

**2012. gadā** *EFSA* nolēma pilnībā atkārtoti novērtēt risku, ko cilvēkiem rada ar uzturu uzņemtais bisfenols A, ņemot vērā arī ar uzturu nesaistītus avotus vispārējā bisfenola A iedarbībā uz organismu.

**2013. gadā *EFSA* rīkoja publisko apspriešanu zinātniskā atzinuma projektam par bisfenolu A. *EFSA* provizoriski secināja, ka visām iedzīvotāju grupām galvenais bisfenola A avots ir uzturs, taču norādīja, ka bisfenola A toksiskā iedarbība ir mazāka, nekā parādīja iepriekšējie aprēķini.**

Ievērojot piesardzības principa, *EFSA* savā 2014. gada 11. decembra atzinumāsamazinājaPDD no 50 līdz 4 µg uz kg ķermeņa svara dienā. *EFSA* šo PDD noteica par pagaidu PDD līdz brīdim, kad būs pieejami gaidāmie Amerikas Savienoto Valstu (turpmāk – ASV) Pārtikas un zāļu pārvaldes Nacionālās toksikoloģijas programmas (angliski: *USA Food and Drug Administration National Toxicology Program*) pētījuma rezultāti par ilglaicīgo bisfenola A toksiskumu. *EFSA* sagatavotajā visaptverošajā bisfenola A iedarbības un toksicitātes pārskatā secināts, ka tas tādā daudzumā, kādā pašlaik tiek uzņemts ar uzturu, nerada veselības problēmas patērētājiem neviena vecuma grupā, arī ne nedzimušiem bērniem, zīdaiņiem un pusaudžiem.

**2016. gadā** *EFSA* norādīja uz jauniem datiem, kas apstiprina *EFSA* iepriekšējo secinājumu, ka bisfenols A var ietekmēt dzīvnieku imūnsistēmu, bet pierādījumi ir pārāk ierobežoti, lai izdarītu secinājumus attiecībā uz cilvēku veselību.

**2017. gadā** *EFSA* eksperti pēc sabiedriskās apspriešanas apstiprināja zinātnisko protokolu bisfenola A apdraudējumu atkārtotai novērtēšanai. Protokols ir detalizēts plāns, kas nosaka darbības jomu, metodiku un nepieciešamo informāciju pirms novērtējuma sākšanas, kurš tika plānota 2018. gadā. *EFSA* izveidoja pētniecības grupu, kurā iekļāva ekspertus no Dānijas, Francijas, Vācijas, Nīderlandes, Norvēģijas, Zviedrijas un Šveices.

Nākamo *EFSA* atzinumu, kurā būs ņemti vērā arī ASV Pārtikas un zāļu pārvaldes Nacionālās toksikoloģijas programmas pētījuma rezultāti par ilglaicīgo bisfenola A toksiskumu, plānots sagatavot 2020. gadā.

**6. Latvijas nacionālo tiesību regulējums bisfenolu A saturoša iepakojuma lietošanas jomā**

Latvijā nacionālās tiesību normas attiecībā uz materiāliem reglamentē Ministru kabineta 2011. gada 19. oktobra noteikumi Nr. 808 “Noteikumi par materiāliem un izstrādājumiem, kas paredzēti saskarei ar pārtiku”. Minēto noteikumu 2.3. apakšpunkts paredz, ka īpašās prasības plastmasas materiāliem un izstrādājumiem nosaka Komisijas regula Nr. 10/2011.

**7. ES dalībvalstīs noteiktie bisfenola A izmantošanas aizliegumi**

Francija, pamatojoties uz *ANSES* riska izvērtējumu, kopš 2013. gada noteica bisfenola A izmantošanas aizliegumu materiālos, kas paredzēti bērniem līdz trīs gadu vecumam.

Kopš 2015. gada 1. janvāra Francijā ar nacionālo normatīvo aktu ir noteikts aizliegums bisfenola A izmantošanai jebkuros materiālos.

Francija nacionālo aizliegumu noteica, neievērojot Eiropas Komisijas iebildumus. Eiropas Komisija izskatīja prasību pret Franciju saistībā ar tās lēmumu un norādīja, ka tas “ir pilnīgi nesamērīgs un rada ievērojamu tiesisko nenoteiktību gan iekšējā tirgū, gan attiecībā uz ES tirdzniecības attiecībām ar trešajām valstīm”. Eiropas Komisijas soda sankcijas pret Franciju vēl nav noteiktas, taču tās ir iespējamas.

ES nozares asociācija “PlasticsEurope” ir aprēķinājusi, ka Francijas aizliegums citu ES dalībvalstu materiālu ražotājiem rada zaudējumus 1,5 miljardu *euro* apmērā ik gadu un apsver iespējamu tiesvedību pret Francijas valsti.

Beļģijā, Zviedrijā un Dānijā bisfenols A ir aizliegts materiālos, kas paredzēti zīdaiņiem un bērniem līdz trīs gadu vecumam.

**8. Secinājumi**

8.1.Ķīmiskā viela bisfenols A (4,4'-izopropilidēndifenols jeb 2,2-bis(4-hidroksifenil)propāns) (CAS Nr. 80-05-7, EK Nr. 201-245-8) ir atzīta kā endokrīnās sistēmas grāvējviela, un ir pieejami arī dati par tās toksiskumu attiecībā uz reproduktīvo sistēmu.

8.2. Kopš 2006. gada *EFSA* regulāri pārvērtē bisfenola A toksiskumu, ņemot vērā jaunākos zinātniskos datus, un vairākkārt ir būtiski samazinājusi bisfenola A pieļaujamo PDD un ieteicamo īpatnējās migrācijas robežu. Nākamo *EFSA* atzinumu, kurā būs ņemti vērā arī ASV Pārtikas un zāļu pārvaldes Nacionālās toksikoloģijas programmas pētījuma rezultāti par ilglaicīgo bisfenola A toksiskumu, plānots sagatavot 2020. gadā.

8.3. Jebkurš ierosinājums aizliegt noteiktu vielu izmantošanu pārtikas produktu iepakojuma materiālos ir jāvērtē kompleksi. Apsverot bisfenola A aizliegšanu, ir jāņem vērā, ka eksistē vairāki ķīmiski ļoti līdzīgi bisfenolu savienojumi (bisfenols S, bisfenols F), ar kuriem, iespējams, var aizstāt bisfenolu A materiālos. Tas nozīmē, ka viena bīstama savienojuma bisfenola A aizliegšana var novest pie tā aizstāšanas ar strukturāli līdzīgu citu tikpat bīstamu savienojumu, kas nenovērš iespējamo risku cilvēku veselībai un ir tikai šķietams risinājums.

8.4. Apsverot iespējamu bisfenola A pilnīgu un tūlītēju aizliegšanu Latvijā, būtu jāvērtē, vai šāds solis ir attaisnojams un pamatots, tāpēc ka bisfenola A pieļaujamās migrācijas normas materiāliem pastāvīgi jau tiek samazinātas līdz maksimāli iespējamam minimumam, pieņemot grozījumus attiecīgajos ES tiesību aktos.

8.5. Ieviešot bisfenola A pilnīgu un tūlītēju aizliegumu Latvijā, neizbēgami un tiešā veidā negatīvi finansiāli tiks ietekmēti tieši Latvijā esošie uzņēmumi, kas bisfenolu A nelielā daudzumā izmanto ne tikai polikarbonāta pudeļu un konservu kārbu pārklājumu ražošanā, bet arī daudzslāņu (kompozīta) materiālos. Tādējādi var tikt būtiski ietekmēta Latvijas uzņēmumu konkurētspēja.

8.6. Pirms aizlieguma ieviešanas ir nepieciešams padziļināti izvērtēt tā ietekmi uz Latvijas tautsaimniecību un ražošanas uzņēmumu investīcijām. Ir svarīgi ņemt vērā, ka uzņēmumu ražošanas ciklā nav iespējams nekavējoties mainīt materiālu ražošanas tehnoloģijas un ražošanas iekārtas, bet ir nepieciešams saprātīgs pārejas periods.

8.7. Jāņem vērā arī fakts, ka uzņēmumu ražošanas iekārtas bieži vien ir iegādātas, izmantojot ES fondu līdzfinansējumu, un tas savukārt nozīmē, ka šīm iekārtām ir jābūt izmantotām ražošanas procesā līdz pilnīgai saistību izpildei.

8.8. Bisfenola A pilnīgs tūlītējs aizliegums materiālu ražošanā un izmantošanā Latvijā nacionālā līmenī nozīmētu Regulas (EK) Nr. 1935/2004 6. panta pārkāpumu, jo saskaņā ar šo Regulu ES dalībvalstis var noteikt savus nacionālos noteikumus tikai par tiem materiāliem, par kuriem nav pieņemts regulējums ES līmenī. Regulas (EK) Nr. 1935/2004 apzināts pārkāpums radītu soda sankciju iespējamību no Eiropas Komisijas puses pret Latvijas valsti.

8.9. Gan cilvēku veselības aizsardzību, gan uzņēmumu konkurētspēju veicinātu nevis tūlītējs bisfenola A izmantošanas aizliegums Latvijā lietojamos materiālos, bet gan plašāka sabiedrības informēšana par bisfenola A ietekmi uz veselību, lai noskaņotu patērētājus par labu materiāliem bez bisfenola A un tā stimulētu ražotāju pakāpenisku pielāgošanos pieprasījumam tirgū normālos tirgus apstākļos bez mākslīgiem šķēršļiem ar negatīvu ietekmi.

8.10. Galvenais instruments sabiedrības veselības aizsardzībai, lai novērtētu bīstamo ķīmisko vielu reālo ekspozīcijas līmeni, ir cilvēku biomonitorings – ķīmisko vielu koncentrācijas noteikšana cilvēka organismā. Ar biomonitoringu saistītu pētījumu īstenošanai Latvijā pašlaik nav valsts budžeta līdzfinansējuma, un perspektīvā to vajadzētu paredzēt.

Zemkopības ministrs K. Gerhards

1. Bisfenola A harmonizētā klasifikācija pieejama Komisijas 2016. gada 19. jūlija Regulas (ES) 2016/1179, ar ko, pielāgojot zinātnes un tehnikas attīstībai, groza Eiropas Parlamenta un Padomes Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu, pielikumā. [↑](#footnote-ref-1)
2. Pieejami Eiropas Ķīmisko vielu aģentūras tīmekļvietnē <https://echa.europa.eu/lv/candidate-list-table/-/dislist/details/0b0236e180e22414> [↑](#footnote-ref-2)
3. *Committee for Risk Assessment (RAC) Committee for Socio-economic Analysis (SEAC),* *Opinion on an Annex XV dossier proposing restrictions on Bisphenol A*. Pieejams Aģentūras tīmekļvietnē: <https://echa.europa.eu/documents/10162/6ad9418c-d781-c26b-4332-47dd75127bad> [↑](#footnote-ref-3)
4. Komisijas 2016. gada 12. decembra Regula (ES) 2016/2235, ar ko attiecībā uz bisfenolu A groza XVII pielikumu Eiropas Parlamenta un Padomes Regulai (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (*REACH*) [↑](#footnote-ref-4)
5. Eiropas Parlamenta un Padomes 1994. gada 20. decembra Direktīva [94/62/EK](http://eur-lex.europa.eu/eli/dir/1994/62/oj/?locale=LV) par iepakojumu un izlietoto iepakojumu, Iepakojuma likums un uz likuma pamata izdotie Ministru kabineta noteikumi [↑](#footnote-ref-5)